b"\n_START_ARTICLE_\nCan Pujades (Amer)\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres d'una sola planta i coberta de doble vessant a fa\xc3\xa7ana. La fa\xc3\xa7ana est\xc3\xa0 arrebossada i pintada de color verd, a imitaci\xc3\xb3 de grans blocs. Hi ha una terrassa amb una destacada balustrada de tres nivells i coronada de quatre grans copes de les quals en manca una._NEWLINE_L'exterior est\xc3\xa0 format per un pati limitat per una paret i la porta d'entrada, la casa, una terrassa i un gran pati posterior. Els interiors destaquen per la seva decoraci\xc3\xb3 cer\xc3\xa0mica de motius vegetals als s\xc3\xb2cols. El pati de la part anterior de la casa est\xc3\xa0 ben ajardinat i decorat amb capitells i taules de pedra._NEWLINE_La fa\xc3\xa7ana principal consta de tres obertures, dues finestres enreixades i la porta principal, amb un fanal a banda i banda. Les tres obertures estan emmarcades amb uns grans guardapols emmotllats de ciment pintat. La decoraci\xc3\xb3 \xc3\xa9s modernista i barroquitzant, de motius vegetals, i la part de la llinda t\xc3\xa9 l'aparen\xc3\xa7a de la pedra poc desbastada._NEWLINE_Entre la terrassa amb la balustrada i les obertures hi ha una gran cornisa sostinguda i decorada amb 8 m\xc3\xa8nsules de decoraci\xc3\xb3 vegetal i 7 nivells de motllures que enllacen amb la balustrada.\n_START_SECTION_\nHist\xc3\xb2ria\n_START_PARAGRAPH_\nAquesta casa es data d'entre 1927 i 1930._NEWLINE_Al costat de Can Pujades hi ha la Torre, un edifici de la mateixa \xc3\xa8poca i amb decoraci\xc3\xb3 tamb\xc3\xa9 modernista (veure la fitxa corresponent a la Torre, Amer)."